TARYBOS SPRENDIMAS
2004 m. liepos 19 d.
patvirtinantis Europos bendrijos prisijungimą prie Tarptautinės augalų apsaugos konvencijos, peržiūrėtos ir patvirtintos 1997 m. lapkričio mėn. dvidešimt devintojoje Maisto ir žemės ūkio organizacijos konferencijos sesijoje priimta rezoliucija 12/97
(2004/597/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ir ypač į jos 37 straipsnį kartu su 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Tarptautinė augalų apsaugos konvencija (toliau - TAAK) 1951 m. buvo priimta MŽŪO konferencijoje ir įsigaliojo kitais metais. Ji vėliau buvo pakeista 1979 m. MŽŪO konferencijoje ir šie pakeitimai įsigaliojo 1991 m.
(2)
1997 m. įvyko dar viena TAAK peržiūra, siekiant ją suderinti su Urugvajaus raundo baigiamojo dokumento Sutartimi dėl sanitarinių ir fitosanitarinių priemonių taikymo, užtikrinti jos suderinamumą su tarptautinių standartų rengimo TAAK srityje nauja sistema ir leisti MŽŪO organizacijoms narėms tapti jos Susitariančiosiomis Šalimis. Peržiūrėtas tekstas buvo patvirtintas 1997 m. lapkričio mėn. MŽŪO konferencijos rezoliucija 12/97.
(3)
Peržiūrėto teksto pakeitimai įsigalioja praėjus trisdešimčiai dienų po to, kai du trečdaliai Susitariančiųjų Šalių juos priima. Nuo tos dienos Europos bendrija turės teisę tapti TAAK konvencijos šalimi. Šiuo metu 43 šalys, iš kurių keturios valstybės narės, yra priėmusios peržiūrėtą tekstą.
(4)
Vienas iš pagrindinių TAAK konvencijos tikslų yra užtikrinti „bendrus ir efektyvius veiksmus, kad būtų užkirsti keliai augalų ir augalų produktų kenkėjams plisti ir jiems įvežti bei skatinti atitinkamas jų kontrolės priemones“.
(5)
Bendrijos kompetencija sudaryti arba prisijungti prie tarptautinių susitarimų ar sutarčių kyla ne tik ją aiškiai suteikiant Sutartimi, bet taip pat gali kilti iš kitų Sutarties nuostatų bei Bendrijos institucijų pagal tas nuostatas priimtų aktų.
(6)
TAAK konvencijos dalykas taip pat patenka į esamų Bendrijos reglamentų taikymo sritį.
(7)
Todėl TAAK konvencijos dalykas yra ir Bendrijos, ir jos valstybių narių reikalas.
(8)
Bendrija turėtų prisijungti prie TAAK konvencijos, kiek tai susiję su į jos kompetencijos sritį patenkančiais klausimais.
(9)
Tarybos pirmininkas turėtų būti įgaliotas deponuoti Bendrijos prisijungimo dokumentą,
NUSPRENDĖ:
1 straipsnis
1. Europos bendrija pateikia prisijungimo, kiek tai susiję su į jos kompetencijos sritį patenkančiais klausimais, prie Tarptautinės augalų apsaugos konvencijos prašymą.
2. Peržiūrėtas TAAK konvencijos tekstas, kuris patvirtintas 1997 m. lapkričio mėn. 29-oje MŽŪO konferencijos sesijoje priimta rezoliucija 12/97, išdėstytas I priede.
2 straipsnis
1. Tarybos pirmininkas įgaliojamas prisijungimo dokumentą deponuoti Jungtinių Tautų maisto ir žemės ūkio organizacijos (toliau - MŽŪO) generaliniam direktoriui.
2. II priede išdėstyta deklaracija paskelbiama prisijungimo dokumente.
Priimta Briuselyje, 2004 m. liepos 19 d.